Šiauliai pank

Šiauliai pank (leedu keeles AB Šiaulių bankas, inglise keeles Siauliu Bankas) on Leedu pank, mis loodi 1991. aastal. Pank tegutseb peamiselt Leedus. Pangal on Leedus 59 harukontorit (sh Vilniuses 9, Šiauliais 8 ja Kaunases 7). Pank omab hoiuseid, väljastab laene, teeb rahaülekandeid ja arveldusi, vahetab valuutat, emiteerib ja töötleb deebet- ja krediitkaarte, pakub laene ning investeerib ja kaupleb väärtpaberitega. Šiauliai pank on keskendunud väikese ja keskmise suurusega ettevõtete finantseerimisele. Lisaks finantseeritakse keskmisest enam kortermajade renoveerimisprojekte. Pank omab Leedus suuruselt neljandat turuosa Swedbanki, SEB panga ja Revolut panga järel. Nad omavad 7,5% Leedu pangandussektoris olevatest varadest (märts, 2023). Kokku tegutseb Leedus 13 panka ja 6 välispanga haru. Tegemist on suurima valdavalt Leedu kapitalil põhineva pangaga. Panga aktsiad on noteeritud Nasdaq Balti börsil. Lisaks noteerib pank Balti börsil ka võlakirju. Pank registreeriti Leedu äriregistris 4. veebruaril 1992. Esimene korrespondentkonto avati 1994. aastal. Konto avati tollal Svenska Handelsbankenile. 1994. aasta detsembris avati panga esimene haru. Alates novembrist 1999 on nad SWIFTi liikmed. Juulist 2000 võeti kasutusele Maestro ja Eurocardi / MasterCardi pangakaardid. 2000. aasta augustist on panga teenuseid võimalik tarbida ka e-panga keskkonna kaudu. Alates 2002. aasta detsembrist pakutakse ka tarbimislaene eraklientidele. 4. augustil 2005 võeti kasutusele kiibiga VISA maksekaardid. 22. novembril 2022 allkirjastasid Šiauliai pank ja Invalda INVL jaeäride ühendamise lepingu. Pärast tehingu lõpuleviimist hakkab Šiauliai panga kontsern lisaks juba pakutavatele finantsteenustele haldama Leedus teise ja kolmanda samba pensionifonde ja investeerimisfonde. Panga aktsiad on noteeritud alates 29. novembrist 1994 Vilniuse börsi lisanimekirjas ja alates 11. detsembrist 2006 põhinimekirjas. Aktsia lühinimi Vilniuse börsil on SAB1L. 2. augusti 2023 seisuga on pangal noteeritud 600 726 263 aktsiat. 2019. ja 2020. aastal oli Šiauliai panga aktsia Nasdaq Balti börsi enim kaubeldud aktsia (käibe alusel). 2021. ja 2022. aastal oli nende aktsia kauplemismahult teine vastavalt Ignitis grupi ja Enefiti Greeni aktsiate järel. Seisuga 3. august 2023 oli Šiauliai pank turuväärtuselt Nasdaq Balti börsi suuruselt kaheksas ettevõte. Panga turuväärtus oli 401,3 miljonit eurot. Turuväärtuselt on nad võrreldavad Tallinna Kaubamaja Grupiga. 2022. aastal vähenes nende turuväärtus 10%. Seisuga 31. detsember 2022 oli pangal 18 524 aktsionäri (võrreldes eelneva aasta lõpuga on aktsionäride arv suurenenud +11,8%). Aktsionäridest on 64% juriidilised ja 36% füüsilised isikuid. 55% aktsiatest kuulub Leedu isikutele ja 45% välisinvestoritele. Šiauliai panga aktsia on suhteliselt populaarne ka Eesti investorite seas. Šiauliai Bankas (2020). "2019. a majandusaasta aruanne" (PDF). Vaadatud 15.11.2020. "Šiauliai bankase taustainformatsioon Nasdaq börsil". Vaadatud 15.11.2020. Bank of Lithuania. "Banking sector". Vaadatud 7.08.2023. "ETTEVÕTETE VÕLAKIRJAD". Vaadatud 7.08.2023. "2020. a majandusaasta aruanne" (PDF). Šiauliai Bankas. "Šiauliai bankase koduleht". Originaali arhiivikoopia seisuga 14.11.2020. Vaadatud 15.11.2020. Taigar Väärtmaa (23. november 2022). "Šiaulių bankas ja Baltikumi juhtiv investeeringute haldus ja elukindlustus kontsern Invalda INVL ühendavad oma jaeärid". Delfi Ärileht. "Šiaulių bankas". Vaadatud 5.03.2021. "Šiaulių bankas". Vaadatud 3.08.2023. "Balti aktsiad". Vaadatud 3.08.2023. "Balti reguleeritud turg". Vaadatud 3.08.2023. "Šiaulių bankas - Aruanded - 2022. aasta majandusaasta aruanne". Vaadatud 7.08.2023. "AKTSIONÄRIDE NIMEKIRI (≥ 5%)". Vaadatud 7.08.2023. "Dividendid ja muud väljamaksed". Vaadatud 1.08.2023. Panga koduleht Nasdaq Balti reguleeritud turg Leedu pank Šiauliu ostab Danske Leedu filiaali eralaenuportfelli